Þrjú stór snjóflóð , tvö á Flateyri og eitt í Súgandafirði til móts við Suðureyri , féllu með skömmu millibili á tólfta tímanum í kvöld . Björgunarsveitir hafa verið kallaðar út en engar fréttir hafa borist um slys á fólki . Annað flóðið var svo kröftugt að flóðbylgja fylgdi í kjölfarið . Þyrla Landhelgisgæslunnar hefur verið sett í viðbragðsstöðu . Samhæfingarmiðstöðin í Skógarhlíð hefur verið virkjuð , varðskipið Þór sem var á Ísafirði hefur verið sett í viðbragðsstöðu og aðgerðarstjórn fyrir vestan er komin saman . Íbúi sem fréttastofa ræddi við sagði báta hafa slitnað frá þegar flóðið kom og að það hafi farið meðfram varnargarðinum hjá sjoppunni og út í sjó . Bæjarbúar hafa verið að hringjast á en miklar drunur heyrðust um allan bæinn þegar flóðin féllu . Annar íbúi sem fréttastofa náði tali af sagðist hafa heyrt drunurnar í seinna flóðinu . Íbúi sem Elsa María Guðlaugs Drífudóttir ræddi við í kvöld sagði alla farna út til að bjarga og hjálpa . Björgunarsveitir ættu að koma sjóleiðis . „ Maður er náttúrulega bara í sjokki sko . en samt fegin að eftir því sem ég best veit að allir séu öruggir . ” Annar íbúi sem Elsa María ræddi við sagði flóðið hafa tekið bílinn sinn . „ Það er bara við hliðina á húsinu mínu . Ég heyri hvellinn þegar bíllin fer . “ Elsa María segir að sumarhúsin sem nemendur í Lýðskólanum á Flateyri búi í hafi verið rýmd . Guðmundur Kristjánsson , hafnarstjóri á Ísafirði , segirí samtali við fréttastofu að allir bátarnir sem bundnir voru við bátabryggjuna og flotbryggjuna hafi slitnað frá landi . Hann viti ekki hvort þeir séu allir sokknir . Fréttastofa hefur upplýsingar um að þeir hafi flestir sokkið . Alls voru sex bátar bundnir við bátabryggjuna og flotbryggjuna . „ Það er eitthvað tjón á hafnarmannvirkjum sem ekki verður hægt að skoða fyrr en veðrinu slotar . “